Document ID: 32007D0050

NEUVOSTON PÄÄTÖS,
tehty 30 päivänä tammikuuta 2007,
luvan antamisesta Romanialle soveltaa alennettua arvonlisäverokantaa tiettyihin direktiivin 2006/112/EY 106 artiklassa tarkoitettuihin erityisen työvaltaisiin palveluihin
(2007/50/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon vuoden 2005 liittymissopimuksen (1) ja erityisesti sen 4 artiklan 3 kohdan,
ottaa huomioon vuoden 2005 liittymisasiakirjan (2) ja erityisesti sen 55 artiklan,
ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (3) ja erityisesti sen 106 artiklan,
ottaa huomioon komission ehdotuksen,
sekä katsoo seuraavaa:
(1)
Neuvosto voi antaa jäsenvaltioille luvan soveltaa alennettua arvonlisäverokantaa tiettyihin erityisen työvaltaisiin palveluihin, joiden on täytettävä direktiivissä 2006/112/EY säädetyt vaatimukset, ja ne on mainittava sen liitteessä IV.
(2)
Direktiivillä 2006/112/EY jatketaan alennettujen verokantojen soveltamista 31 päivään joulukuuta 2010. Sen perusteella jäsenvaltiot, jotka haluavat käyttää hyväkseen siinä säädettyä mahdollisuutta ensimmäisen kerran, ja jäsenvaltiot, jotka haluavat muuttaa niiden palvelujen luetteloa, joihin kyseiset jäsenvaltiot ovat aikaisemmin soveltaneet säännöstä, voivat esittää asiaa koskevan pyynnön komissiolle.
(3)
Tarkoituksena on antaa kaikille jäsenvaltioille mahdollisuus osallistua samoin ehdoin erityisen työvaltaisiin palveluihin sovellettavaa alennettua verokantaa koskevaan kokeiluun. Sen vuoksi Euroopan unioniin liittyville maille olisi annettava sama mahdollisuus soveltaa alennettua arvonlisäverokantaa tiettyihin erityisen työvaltaisiin palveluihin liittymispäivästä alkaen.
(4)
Romania on pyytänyt 31 päivänä maaliskuuta 2006 päivätyllä kirjeellä lupaa soveltaa alennettua arvonlisäverokantaa tiettyihin kokeiluun sisältyviin erityisen työvaltaisiin palveluihin.
(5)
Jäsenvaltioiden tasavertaisen kohtelun varmistamiseksi tätä päätöstä olisi sovellettava siitä päivästä alkaen, jona Bulgarian ja Romanian liittymissopimus tulee voimaan.
(6)
Tällä päätöksellä ei ole vaikutusta arvonlisäverosta kertyviin Euroopan yhteisöjen omiin varoihin,
ON TEHNYT TÄMÄN PÄÄTÖKSEN:
1 artikla
Vuoden 2005 liittymisasiakirjan 55 artiklan ja direktiivin 2006/112/EY 106 ja 108 artiklan mukaisesti Romanialle annetaan lupa soveltaa vuoden 2005 liittymissopimuksen voimaantulopäivästä alkaen 31 päivään joulukuuta 2010 saakka direktiivin 2006/112/EY 98 artiklassa säädettyä alennettua verokantaa seuraaviin direktiivin liitteessä IV olevassa 1 ja 4 kohdassa tarkoitettuihin palveluihin:
a)
vaatteiden ja liinavaatteiden pienet korjauspalvelut (mukaan lukien korjaukset ja muutokset);
b)
kodinhoitopalvelut.
2 artikla
Tätä päätöstä sovelletaan vuoden 2005 liittymissopimuksen voimaantulopäivästä alkaen, ja sitä sovelletaan 31 päivään joulukuuta 2010.
3 artikla
Tämä päätös on osoitettu Romanialle.
Tehty Brysselissä 30 päivänä tammikuuta 2007.

Labels: 2
1
0
9
18